በእነዚህ ጉዳዮች ላይ ከሃገራችን ተጨባጭ ሁኔታ ጋር እያገናኘ ሰፊ ጥናት ሲያደርግ ነበር የቆየው፡፡ ሃይሌ ይበልጥ ወደ ቻይና ኮሚኒዝም ያዘነብል ነበር። የማኦ ዜ ቱንግ ፍልስፍናን ለኢትዮጵያ ተጨባጭ ሁኔታ እንዲመች አድርጎም ያጠና ነበር፡፡ በተቻለ አቅም ፍልስፍናዎችን ከሃገሪቱ ተጨባጭ ሁኔታ ጋር እናገኙ እያለ እኛንም ይመክረን ነበር፡፡ እይታው ኢትዮጵያ እንደ ቻይና ገናና የምትሆንበትን፣ የምትደመጥበትን፣ የምትከበርበትን፣ ከአካባቢዋ ሃገሮች ጋር በሠላም የምትኖርበትን ሁኔታ አስፍቶ የሚያስብ ሰው ነበር ሃይሌ፡፡ ግን ይሄ አስተሳሰብ ያለውን ሰው ነው እንግዲህ ከጠባብ ብሄርተኝነት ጋር ሊያነካኩት የሚሞክሩት፡፡ ከዚህ ሲያልፍም አንዳንዶች ከደርግ ጋር አጠጋግተው፣ ለ17 ዓመታት ደርግ ለፈፀመው ጥፋት፣ የእሱ እና የመኢሶን ድጋፍ አለበት ብለው የሚወነጅሉት፡፡ እነዚህ ሠዎች መረጃ ይዘው ቢቀርቡ ጥሩ ነበር፡፡ እውነቱን ለመናገር፣ ከደርግ ጋር እኛም ሆንን መኢሶን የሠራው ለአሥራ ሦስት ወራት ብቻ ነው፡፡ እሡም ደርግን ወደ ትክክለኛ ሁኔታ ለማምጣት በሚል ሙከራ ነበር፡፡ እንግዲህ እኔም ይህን መፅሐፍ ለመፃፍ የተነሣሣሁት፣ አግባብ ያልሆነ ፍረጃ በማውቀው ሰው ላይ ሲደረግ፣ ህሊናዬ እረፍት ስላጣ ነው፡፡
